Repubblika tqis li mhux biżżejjed li l-familja Gasan tiddikjara li qed tara kif toħroġ mill-Electrogas, għalkemm dan huwa pass tajjeb. Il-ġerħa nazzjonali tal-kuntratt maħmuġ tal-power station ta' Joseph Muscat u Konrad Mizzi li jidher li għandu rabta mal-qtil ta' Daphne Caruana Galizia tesiġi li tkun magħrufa il-verità sħiħa u li ssir ġustizzja fejn kulħadd jirrispondi għal dak li għamel. Nistennew li l-familja Gasan verament toħroġ il-verità sħiħa dwar kif inħema dan il-kuntratt; il-laqgħat li saru qabel, waqt u wara il-proċess tat-tender arranġamenti dwar shareholding li jindikaw li kien hemm flus li kienu ser igħaddu lil Keith Schembri u Konrad Mizzi fost l-oħrajn; ir-relazzjoni ma' 17 Black; u kull aspett ieħor marbut ma' din il-fabbrika ta' korruzzjoni. Repubblika tfakkar li minbarra l-familja Gasan hemm involuti wkoll il-familja Fenech, il-familja Apap Bologna, SOCAR u Siemens. Nistennew li dawn ukoll iwettqu l-obbligu tagħhom biex jinħatt dan il-monument ta' korruzzjoni li Daphne Caruana Galizia ħallset għalih b'ħajjitha u l-poplu Malti qed iħallas għalih meta jħallas il-kontijiet tal-elettriku.